The Turner Diaries

Turner Diaries (Turner-dagbøkene) er en roman fra 1978, skrevet av den nå avdøde William Luther Pierce, leder av den hvit-nasjonalistiske organisasjonen National Alliance, under pseudonymet «Andrew Mcdonald». The Turner Diaries (Turner-dagbøkene) tar for seg en fremtidig voldelig revolusjon i USA som fører til den føderale regjeringens fall og til sist til utryddelsen av alle jøder og alle ikke-hvite. Ved bokens avslutning består verdens befolkning av kun 50 millioner hvite mennesker.

Boken var opprinnelig bare tilgjengelig via postordre, på våpenmesser og deler av den gikk som føljetong i publikasjoner fra National Alliance. Romanen selges nå gjennom vanlige bokhandlere og på nettsider tilhørende hvite rasistorganisasjoner, men også på ordinære nettsteder som Amazon. I 2000 ble det meldt at den var solgt i hele 500 000 eksemplarer.

Romanen har blitt koblet til flere virkelige voldelige forbrytelser. Det har blitt hevdet at den var inspirasjon for Oklahoma City-bombingen i 1995. 

 Handling 
Fortellingen starter med et forord som gir seg ut for å være skrevet i 2099, hundre år etter hendelsene beskrevet i boken. Hoveddelen av boken foregir å være en nyoppdaget dagbok som har tilhørt Earl Turner, et aktivt medlem av bevegelsen som forårsaket hendelsene. Boken gir en detaljert skildring av en voldelig avsettelse av USAs føderale regjering gjort av Turner og hans medkjempere. Disse setter i gang en brutal rasekrig som først tar plass i USA og som deretter spres til resten av verden.

«Dagboken» starter rett etter at den føderale regjering har konfiskert alle sivile våpen i USA, noe som er gjort lovlig i den såkalte Cohen Act, og «Organisasjonen» som Turner er medlem av går under jorden og starter en geriljakrig mot det de kaller «Systemet». «Systemet» er regjering, medier og det økonomiske system som fremstilles som et jødisk-kontrollert diktatur. I boken sidestilles dette «systemet» med støtte til multikulturelle samfunn. «Organisasjonen» starter med å bombe FBIs hovedkvarter og fortsetter med en serie terroristiske handlinger, attentater og økonomiske aksjoner over hele USA. Turners handlinger fører til at han blir initiert inn i «Ordenen», en kvasi-religiøs indre kadergruppe som styrer «Organisasjonens» handlinger og hvis eksistens forblir hemmelige for både «Systemet» og vanlige medlemmer av «Organisasjonen».

Etterhvert tar «Organisasjonen» fysisk kontroll over det sydlige California, inkludert atomvåpnene på Vandenberg Air Force Base. Alle svarte, latinamerikanere og asiater i området blir drept eller jaget og alle jøder og «rase-forrædere» blir systematisk drept. Flybasen blir deretter brukt som base for «Organisasjonens» operasjoner og atomvåpnene blir brukt i angrep på New York og Israel, noe som setter i gang en kjernefysisk krig mellom USA og Sovjetunionen. «Organisasjonen» utplasserer kjernefysiske våpen over andre deler av USA og oppretter nye celler. «Dagboken» ender med at hovedpersonen flyr et fly utstyrt med en atombombe på et selvmordsoppdrag for å ødelegge Pentagon for slik å fjerne USAs militære lederskap. Romanen er utstyrt med en epilog der det oppsummeres hvordan «Organisasjonen» fortsatte å erobre resten av verden og utrydder absolutt alle ikke-hvite mennesker.

 Om språk og fremstillinger i boken 
Boken er preget av endimensjonale og rasistiske fremstillinger av mennesker. Alle jøder fremstilles som tvers igjennom onde. Alle svarte er svært uintelligente og brutale. Hvite er enten medlemmer av «Organisasjonen» eller hjernevaskede individer som tror på toleranse og antirasisme og således er fiender av «Organisasjonen». Forfatteren gjør et stort poeng av hvordan disse hvite menneskene, som i forfatterens verdenssyn er «raseforrædere», pines og henrettes av «Organisasjonen». Boken er skrevet i et usedvanlig hatefullt språk.

Handlinger forbundet med boken
 The Order, en hvit hatgruppe involvert i drap, ran og forfalskning, er oppkalt etter gruppen i boken og motivert av bokens scenario for en rasekrig. Gruppen drepte Alan Berg og satte i gang flere voldelige handlinger for å fremskynde rasekrigen skildret i boken. «Ordenens» arbeid inspirerte en annen gruppe, «The New Order», som planla å begå lignende forbrytelser, for å starte en rasekrig som kunne lede til en voldelig revolusjon.
Da Timothy McVeigh (mannen dømt for Oklahoma City-bombingen) ble arrestert, hadde han et eksemplar av The Turner Diaries i sin besittelse. Hans bombeangrep lignet på den hendelsen som er beskrevet i boken der den fiktive gruppen sprenger en FBI-bygning.
 John William King ble dømt for å drept afroamerikaneren James Byrd ved å slepe ham etter bilen sin. Da King bandt Byrds ben fast til bilen sin, skal han ha sagt «We're going to start the Turner Diaries early» .
I løpet av granskningen der flere politimenns mishandling av Frank Jude Jr. ble etterforsket i 2004, ble det funnet et eksemplar av The Turner Diaries hjemme hos en av de tiltalte politimennene. Han ble senere dømt for mishandlingen.
Et eksemplar av The Turner Diaries ble funnet, sammen med annen nynazistisk propaganda, hjemme hos Jacob Robida, som hadde angrepet en mann på en bar for homofile og senere begikk selvmord i 2006.

 Referanser 

Kategori:Terroraksjoner i USA
Kategori:Oklahoma City
Kategori:Rasisme
Kategori:Romaner fra USA
Kategori:Bøker fra 1978